LO-topper starter opprop for Russland

LO-lederne i Oslo, Stavanger og Trondheim mener Norge demoniserer Russland. Filmskaper Erling Borgen er også med.

Publisert Publisert 16. juli 2015

INITIATIVTAGER: Roy Pedersen, leder av LO i Oslo, forteller at oppropet startet som et initiativ fra en lokal fagforening på Grorud. Bildet er tatt ved en tidligere anledning. Foto: Scanpix

Denne artikkelen er over fem år gammel

En rekke ledere fra norsk fagbevegelse og kulturliv har startet en aksjon til støtte for Russland.

Aksjonen heter «krigsfareopprop», og anklager norske politikere for å bidra til en ny kald krig.

Roy Pedersen står i spissen for LO i Oslo, og er en av initiativtagerne.

— Jeg deltar i oppropet som leder av LO i Oslo, forteller han.

- Demonisering

I oppropet står det at «norske regjeringsmedlemmer er med på å demonisere Russland».

Pedersen trekker frem forsvarsminister Ine Marie Eriksen. Etter Russlands annektering av Krim, uttalte hun at Norges forhold til Russland var endret for alltid.

— Dette var meget uklokt og feil, sier Pedersen.

— Det vil advarer mot, er en haukete politisk tenkning og et nytt rustningskappløp i Europa, forteller han.

Uteble fra russisk seiersmarkering

Som et konkret eksempel på demonisering, trekker aksjonen frem at statsminister Erna Solberg ikke deltok på Russlands markering av seieren i andre verdenskrig.

SEIER: I mai hadde president Vladimir Putin invitert en rekke regjeringssjefer til Russlands 70 års-markering for slutten på andre verdenskrig. De fleste vestlige land takket nei på grunn av situasjonen i Ukraina. Foto: Scanpix

Erling Borgen, bergensk filmskaper og journalist, er en av initiativtagerne fra kulturlivet. Han betegner Solbergs opptreden i harde ordelag.— Det er skammelig at Norge ikke deltok i Russlands minnemarkering for seieren over Hitler-Tyskland. Regjeringens boikott er et godt eksempel på demonisering, sier Borgen.

- Stoltenberg øker risikoen

På spørsmål om hvem som har skylden for det økte konfliktnivået mellom Vesten og Russland, svarer Borgen:

KRITISK: Erling Borgen Foto: Vegard Valde

— Jeg synes den voldsomme propagandaen og retorikken som Nato har brukt, trapper opp konflikten. Norge har fra første stund deltatt med soldater, fly og marinefartøy i øvelser opp mot Russland. Vi har all interesse av å redusere spenning.Borgen retter også kritikk mot Jens Stoltenberg, Natos generalsekretær.

— Den retorikken Jens Stoltenberg har brukt, øker trusselnivået.

Pedersen, leder av LO i Oslo, slutter seg til kritikken av Stoltenberg.

— Det er ikke bare retorikk, men også en satsing på økt opprustning, sier Pedersen.

Regjeringen: - Vi må reagere tydelig

Hans Brattskar (H), statssekretær i Utenriksdepartementet, er sterkt uenig i oppropet.

— Russland har begått grove folkerettsbrudd i et naboland og har destabilisert sikkerhetssituasjonen i Europa. Overfor så alvorlige handlinger er vi nødt til å reagere tydelig, skriver han i en epost til BT.

- Krig. Ikke borgerkrig

Regjeringen tar avstand fra måten aksjonen beskriver konflikten i Ukraina.

— Det som skjer i Ukraina er ingen borgerkrig . Det er en ensidig intervensjon fra stormakten Russland i et mindre naboland for å hindre dette landet i å føre den utenrikspolitikken det ønsker. Russland lar makten og våpnene tale, mens demokratiske og folkerettslige spilleregler settes til side, skriver Brattskar.

— Vi tar avstand fra beskrivelser som at «Vesten stadig har rykket lengre mot øst». Det dreier seg om at ethvert land har en fundamental rett til å velge sin egen utenrikspolitikk og alliansetilhørighet.

LO-ledelsen taus

BT har spurt om LOs nasjonale ledelse stiller seg bak oppropet, og om de er enige i at regjeringen demoniserer Russland.

— Vi ønsker ikke å kommentere saken. Ferieavvikling gjør at LO ikke har anledning til å svare på dette i dag, sier pressekontakt Bjørn Erik Dahl.

Både Borgen og Pedersen understreker at de tar avstand fra Russlands annektering av Krim.

— Grunnen til at jeg har vært med på oppropet, er at jeg er dypt bekymret for den økende konfrontasjonen mellom Nato og Russland. Norge og verden er ikke tjent med en kald krig-situasjon, sier Borgen.

Oppdatert:

Publisert Publisert: 16. juli 2015 13:08 Oppdatert: 23. september 2015 14:37